
DOCTRINA SAU ÎNVĂȚĂTURA SOCIALĂ A BISERICII? 


Pentru prima dată în istoria Institutului Teologic Romano- 
Catolic din Iaşi, în perioada 9-10 octombrie 1998, s-a organizat un 
simpozion cu tema Doctrina socială a Bisericii şi societatea 
românească de astăzi. Pentru participanţi, în mare parte studenţi ai 
Institutului, tema conferinţelor şi discuţiilor a fost inedită deoarece 
în programa lor de studii încă nu figurează o catedră de doctrină 
socială a Bisericii. 

Din viaţa de zi cu zi, ştim că existenţa omului are un profund 
caracter social. De fapt, viaţa fiecărui om se realizează în mod 
solidar prin contribuţia tuturor, pentru ca toţi să se poată bucura de 
aceleaşi drepturi şi beneficii şi să poată să-şi îndeplinească aceleaşi 
datorii. În felul acesta ia naştere societatea cu legile, instituţiile şi 
structurile sale care au scopul de a promova creşterea şi împlinirea 
tuturor fiinţelor umane. În decursul secolelor, istoria a înregistrat 
mai multe modele de organizare socială şi politică, deoarece setea 
oamenilor după adevăr şi dreptate i-a făcut să descopere forme mai 
bune şi să le respingă pe cele degradante şi aberante care nu au 
lipsit şi nu lipsesc încă din istoria neamului omenesc. 


Biserica a contribuit substanţial la realizarea proiectului 
social, adăugând la ceea ce omul a descoperit cu ajutorul raţiunii 
principiile conţinute în Revelația divină. Astfel, în istoria gândirii 
şi vieţii Bisericii s-a format un patrimoniu de doctrină socială, 
economică şi politică, prin contribuţia păstorilor sufleteşti, a 
preoţilor învăţători, a catehiştilor şi lucrătorilor în sectorul social. 
Patrimoniul acesta poate fi considerat un corp de principii de 
morală socială creştină, căruia Leon al XIII-lea şi succesorii săi i-au 
dat un caracter organic şi sintetic, recunoscut în mod obişnuit sub 
numele de învățătura socială a Bisericii. 

Pentru a evita orice confuzie terminologică, precizăm că învă- 
fătura socială a Bisericii cuprinde totalitatea principiilor etice re- 
feritoare la natura, ordinea societăţii şi a vieţii sociale, obiectul 
propriu-zis al activităţii magisteriului. Doctrina socială a Bisericii 
cuprinde și indicaţiile ori directivele cu privire la realizarea acestor 
principii în situaţii istorice, obiect al unor judecăţi prudente prin 
care magisteriul sugerează creştinilor şi oamenilor de bunăvoință 
căi de acțiune. Aşadar, doctrina socială a Bisericii are o natură în 
mod esențial morală, izvoarele sale fiind Evanghelia, gândirea Sfin- 
tilor Părinţi şi Doctori ai Bisericii, în special gândirea Sfântului 
Thoma de Aquino. Formularea sistematică şi împrospătarea acestei 
doctrine o găsim în scrisorile enciclice şi în alte documente ale pa- 
pilor, în Conciliul Vatican al II-lea şi în unele sinoade episcopale. 


De asemenea, precizăm că prin doctrina socială, Biserica nu 
vrea să propună un model unic şi definitiv de societate şi nici nu 
vrea să ofere soluţii tehnice pentru anumite probleme sociale, 
economice, politice. Intenţia precisă a Bisericii este aceea de a 
afirma încă o dată legile evanghelice şi îndemnurile conştiinţei 
umane pentru aplicarea lor în: toate sistemele şi formele de 
convieţuire, în vederea educării oamenilor, în special a creştinilor, 
pentru a fi cetăţeni buni, pentru a ajuta la formarea unor noi 
mentalități colective şi a stimula acţiunea de eliberare Şi înoire, şi 
pentru a schimba în bine situaţiile şi structurile sociale în mod 
obiectiv nedrepte. 


Obiectul doctrinei sociale a Bisericii rămâne întotdeauna 
demnitatea sacră a omului, chip al lui Dumnezeu, Şi tutelarea 
drepturilor sale. Scopul este realizarea dreptăţii înţeleasă ca 
promovare şi eliberare integrală a persoanei umane în dubla sa 
dimensiune pământească şi transcendentă. Temeiul este adevărul 
despre natura umană, perceput de rațiune şi luminat de revelaţie. 
Puterea de acţiune este dragostea ca poruncă evanghelică şi primă 
normă de acţiune. 

lată pe scurt ideile generale la caţe se referă învăţătura socială 
a Bisericii conținută în documentele magisteriului: valoarea şi 
drepturile omului-persoană; necesitatea unei societăţi ordonate şi 
pacifice; rolul necesar şi pozitiv al legilor şi al autorităţii prin 
participarea cetăţenilor la viaţa publică şi guvernarea Statului, 
valoarea pozitivă a culturii, a progresului şi a dezvoltării sociale; 
dimensiunea internaţională şi mondială a problemelor sociale şi 
politice, şi rezolvarea lor prin respectarea demnităţii şi drepturilor 
omului de pretutindeni, precum şi prin aportul organismelor 
internaţionale constituite pentru promovarea păcii şi a dezvoltării 
popoarelor; rolul Bisericii ca învăţătoare, expertă în umanitate, în 
evoluţia şi constituirea societăţii celei noi. Societatea are nevoie de 
această funcţie a Bisericii pentru a putea asigura obiectivitatea 
superioară a adevărului, fără de care dreptatea este o iluzie, iar 
convieţuirea în prosperitate şi pace este imposibilă. 

Doctrina dezvoltată pornind de la aceste idei se poate rezuma 
în câteva principii fundamentale: principiul personalismului,; 
principiul sociabilității în vederea binelui comun; principiul 
solidarităţii între indivizi, clase, grupe, corpuri intermediare, 
naţiuni, care nu trebuie să se afle în raporturi antagonice, dar de 
colaborare pentru realizarea binelui comun; principiul autorităţii 
şi al legalităţii, pentru înfăptuirea unei orânduiri drepte şi unitare 
a activităţii sociale în ordinea binelui comun; principiul 
subsidiarităţii (un aspect specific al doctrinei sociale catolice). 
Conform acestui principiu, individul, familia, grupul şi corpurile 
sociale care se formează liber în spaţiul vital al persoanei, preced 
în mod ontologic şi etic forma superioară şi necesară de societate 
politică, organizată în Stat, care nu poate să le absoarbă sau 
subjuge. Conform raţiunii sale naturale de a fi, Statul trebuie să le 
integreze, să le susţină, să le ocrotească în activitatea şi dezvoltarea 
lor. Poate şi trebuie să le înlocuiască atunci când este necesar, 
rezervând pentru sine, ca sector specific de acţiune, exigenţele şi 
problemele generale care se referă la binele comun şi depăşesc 

grupurilor. În fine, ultimul principiu la care ne referim aici este 
participarea cetăţenilor la viaţa publică şi la guvernare, ca exigenţă 
a demnităţii lor de persoane care au dobândit - şi trebuie ajutate să 
dobândească o cât mai mare - maturitate de conştiinţă care să le 
permită să intervină în mod raţional în deciziile ce se referă la 
binele tuturor. 


Dar care sunt motivele ce legitimează, dau valoare, autoritate 
învăţăturii sociale a Bisericii în faţa credincioşilor în Cristos (şi a 
necredincioşilor)? Intervenţia Bisericii în sectorul social este 
legitimă deoarece Biserica este învăţătoare în ceea ce priveşte 
morala creştinilor dar şi morala celor care caută cu sinceritate să 
înţeleagă ordinea lucrurilor din lume; Biserica este expertă în 
umanitate (Paul al VI-lea) şi cuvântul ei este valabil pentru fiecare 
om; Biserica este o societate religioasă care există şi lucrează în 
lume, în mijlocul unui popor sau Stat, cu o putere morală şi o doc- 
trină a cărei eficacitate istorică nu poate fi ignorată, nici chiar de 
cei care nu cunosc sau nu recunosc originea divină a mesajului ei. 


Deseori legitimitatea Bisericii a fost contestată, fiind înţeleasă 
ca un fel de uzurpare a puterii politice. De aceea, atunci când în 
anumite timpuri şi locuri, creştinii se asociază pentru a desfăşura pe 
plan social şi politic (sindicate, partide, mişcări etc.) o activitate 
inspirată din doctrina socială a Bisericii, nu trebuie neglijate 
următoarele principii fundamentale care reglementează relaţiile 
dintre Biserică şi autorităţile competente: transcendenţa şi 
universalitatea învăţăturii Bisericii şi independenţa poziţiei sale în 
raport cu formațiunile politice chiar dacă se inspiră din doctrina ei 
socială; libertatea creştinilor în aplicarea ei, în funcţie de situaţiile 
concrete conform îndemnurilor conştiinţei şi competenţei lor; 
responsabilitatea creştinilor în ceea ce priveşte datoriile şi misiunea 
pe care şi le asumă, numele pe care îl folosesc, autoritatea 
doctrinală la care apelează şi puterea morală de care dispun pentru 
a fi purtătorii şi realizatorii acelei doctrine. 

În enciclica Solicitudo rei socialis, loan Paul al II-lea afirmă 
că doctrina socială este un instrument de evanghelizare de care 
Biserica se serveşte pentru a participa printr-o contribuţie proprie 
la soluționarea problemei urgente a dezvoltării (nr. 41). În această 
enciclică, doctrina socială este văzută într-o lumină teologică, 
ecleziologică şi pastorală, deoarece nu face parte din sectorul 
ideologiei, ci al teologiei şi în special al teologiei morale. După ce 
defineşte doctrina aceasta ca totalitatea principiilor de gândire, 
criteriilor de judecată şi direcțiilor de acțiune propuse de 
Magisteriul bisericesc, Papa doreşte ca să fie cât mai bine 
cunoscută şi mai mult răspândită. 

Acesta este scopul principal pentru care şi noi - Institutul 
Teologic Romano-Catolic şi Facultatea de Teologie Ortodoxă din 
laşi, am organizat întâlnirea de studiu din dealul Copoului. Cât 
priveşte motivele imediate, amintesc mai întâi grija de a acorda 
studenţilor seminarişti câteva elemente pentru formarea lor 
integrală, spirituală şi fizică, bisericească şi civică, în lumina 
doctrinei sociale a Bisericii. Apoi, un alt motiv a fost dorinţa de a 
oferi creştinilor catolici şi ortodocşi ca şi tuturor oamenilor de 
bunăvoință din societatea românească în tranziţie câteva puncte de 
referință în efortul de a stabili şi la noi în ţară o convieţuire senină 
şi prosperă în care să fie garantate drepturile omului ca persoană 
creată după chipul şi asemănarea lui Dumnezeu. 


Pr. Wilhelm DANCĂ 


